Antallet af kampklare Aalborg-spillere vokser, selvom klubben tirsdag meldte Mads Hoxer ude i resten af sæsonen. Det fortæller klubbens træner, Stefan Madsen, inden onsdagens udekamp mod Kolding. - Aron Palmarsson viser sig at være klar igen. Jesper Nielsen er kommet sig godt og grundigt, og så har vi både Kristian Bjørnsen og Sebastian Barthold tilbage i gruppen igen, siger Stefan Madsen til TV 2 Sport. Ingen af de nævnte spillere var med, da Aalborg tabte til Skjern lige inden landsholdspausen. Og med den udmelding afslører Madsen lidt mere, end direktør Jan Larsen gjorde tirsdag eftermiddag. - Vi har da et håb om og en tro på, at nogle af dem, der sidder og har siddet udenfor de seneste kampe begynder at blive klar igen. Det ville selvfølgelig også være en markant forstærkning, lød det fra direktøren. - Skader er en del af sporten, og det kan ikke hjælpe noget at stå og pive over det. Vi holder fokus på dem, der kan spille, og så passer vi godt på dem, der står ved siden af, tilføjede han. Tæt på semifinalen Aalborg Håndbold har været hårdt ramt af skader i denne sæson, men som ventet inden sæsonstarten spiller klubben alligevel med om de sjove placeringer. Onsdag aften kan Aalborg således spille sig i semifinalerne, selvom opgøret mod Kolding kun er den fjerde af seks slutspilskampe. Det vil kræve, at Aalborg slår Kolding og at Skjern samtidig slår Ribe-Esbjerg. - Det vil betyde alverden. Det er et af de helt store delmål i den her sæson at spille os i semifinalen, siger Stefan Madsen. Hvis det ender sådan, vil både Aalborg og Skjern være videre til semifinalerne. Se aftenens kampe på TV 2 Sport og TV 2 Play.

Referat:
Det lysner i Aalborg Håndbold, fortæller træner Stefan Madsen, der på det seneste har været tvunget til at se bort fra flere profiler.